王令
对月忆满子权
长风掠海来，吹月散百链。
青天豁四碧，云霭不容缘。
窗轩飒先秋，露气入簟扇。
宽庭生夜凉，蚊口不得擅。
人静暮客去，坐偃适自便。
清牵睡思醒，明发醉胆健。
披风睨白月，瞪视不为眩。
未甘景独胜，思出大句衒。
狂搜得无奇，猛吐复自吮。
篇成若奴婢，气骨终凡贱。
弃置不复收，叹感退自旋。
起探君寄诗，兀坐讽百遍。
駮哉刻雄劲，百札洞一箭。
间逢骋新奇，春云弄晴霰。
古镜终重厚，九鼎挂一铉。
吾尝笑夫人，语富则自愿。
及婴爱君念，始自信惓惓。
阅女当求嫱，慕士在获彦。
鄙哉寻常者，何用目识遍。
得逢诚幸多，既别遂堪喭。
乖离时况久，会合卜未先。
思之不可见，飞魂不身恋。
秋城崔嵬高，围我屹若圈。
安得擘风翅，飞出不自殿。
巧为相见谋，反覆竟未善。
惟当远相要，共借月为面。
相离苟同天，举目亦两见。
又况相去间，财止百里县。
不知道可否，寄诗代请劝。